KIRJALLINEN KYSYMYS P-3078/00

esittäjä(t): Luckas Vander Taelen (Verts/ALE) komissiolle

(22. syyskuuta 2000)

Aihe: Brysselin eurooppalaista kaupunginosaa koskevan kansainvälisen arkkitehtikilpailun tuomariston puolueellisuus ja pätevyys sekä tuomariston belgialaiset jäsenet

Valituksen 98/5025SG-Belgia vuoksi ja komission kysymykseen P-1747/00(1) antaman vastauksen mukaisesti komissio on vaatinut Belgialta toimia, koska tuomariston jäsenen arkkitehti H. Montois'n puolueettomuus on kyseenalaistettu. Myöskään tuomariston puheenjohtaja, CERAU-toimiston arkkitehti J. Vandervoorde ei toiminut riippumattomasti, sillä hän oli lokakuun 3. päivästä 1990 lähtien osakkaana osakeyhtiöksi järjestäytyneessä Atelier de l'Espace Léopold -arkkitehtiyhdistyksessä samoin kuin kilpailussa toiselle sijalle tulleen arkkitehtitoimisto Genvalin arkkitehti André Jacqmain. Kyseessä oli D4-, D5- ja SNCB-rakennusten rakentaminen Brysseliin Rue de Trèves -kadulle.

1. Aikooko komissio näin ollen vaatia Belgialta toimia myös J. Vandervoorden puolueellisuuden vuoksi?

Kysymyksestä P-1747/00 käy lisäksi ilmi, että vaikka kilpailusääntöjen ja neuvoston 18. kesäkuuta 1992 antaman direktiivin 92/50/ETY(2) liitteen IV mukaisen kilpailua koskevan ilmoituksen mukaan tuomaristoon kuuluu viisi belgialaista jäsentä, tuomariston työskentelyyn osallistui kahdeksan belgialaista(3).

2. Voiko komissio kertoa kantansa tästä asiasta ja tarkentaa, onko direktiivin 92/50/ETY mukaista, että tuomaristossa on mukana kolme ylimääräistä belgialaista, joita ei mainita kilpailua koskevassa ilmoituksessa?

3. Onko H. Hasquin, joka ei ole arkkitehti eikä kaupunkisuunnittelija, riittävän pätevä kuuluakseen tuomaristoon ja antaakseen tukensa sen päätöksille(4)?

4. Aikooko komissio jättää asian Euroopan yhteisöjen tuomioistuimen tutkittavaksi, kun otetaan huomioon esitetty todistusaineisto ja tarjouksien arviointimenettelyyn liittyvät seikat sekä tuomariston kokoonpano ja puutteet sen puolueettomuudessa?

Jos vastaus on myönteinen, milloin tämä tapahtuu?

(1) EYVL C 53 E, 20.2.2001.

(2) EYVL L 209, 24.7.1992, s. 1.

(3) Kilpailua koskevassa ilmoituksessa ei mainita tuomariston jäseniä H. Hasquin, J. Van Hufflen ja B. Martiny.

(4) Katso tuomariston raportti, ensimmäinen kierros, s. 4/7, kuudes kohta, jossa todetaan ministerin kannattavan päätöstä.

Frederik Bolkesteinin komission puolesta antama vastaus

(24. lokakuuta 2000)

1. Niiden uusien seikkojen johdosta, jotka arvoisa parlamentin jäsen mainitsi kirjallisessa kysymyksessään P-2255/99(1) ja jotka koskevat kilpailun tuomariston jäsenten kokoonpanoa ja riippumattomuutta sekä tarjousten arviointimenettelyä, komissio on antanut täydentävän virallisen ilmoituksen Belgian viranomaisille. Siinä esitetään moitteita H. Montois'n puolueellisuudesta sekä siitä, että tuomaristo ei olisi perustanut päätöksiään yksinomaan kilpailuasiakirjoissa mainittuihin kriteereihin ja olisi siten rikkonut julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun neuvoston direktiivin 13 artiklan 6 kohtaa.

J. Vandevoorden väitetyn puolueellisuuden osalta todetaan, että komissio tutkii parhaillaan yksityiskohtaisesti parlamentin jäsenen kysymyksestä ilmeneviä seikkoja.

2. Mitä tulee siihen, että tuomariston työskentelyyn sanotaan osallistuneen kahdeksan belgialaista jäsentä viiden kilpailusäännöissä määrätyn sijasta, on todettava, että komission tietojen mukaan kilpailusäännöissä määrättiin viiden ei-belgialaisen jäsenen ja kolmen (ei-belgialaisen) EY:n toimielinten edustajan lisäksi seitsemästä belgialaisesta jäsenestä ja kahdesta belgialaisesta varajäsenestä. Tuomariston raporteista selviää, että se koostui ensimmäisellä kierroksella 11. ja 12. joulukuuta 1997 kahdeksasta ei-belgialaisesta jäsenestä ja seitsemästä belgialaisesta jäsenestä ja toisella kierroksella seitsemästä ei-belgialaisesta jäsenestä ja kuudesta belgialaisesta jäsenestä.

Lisäksi edellä mainitussa direktiivissä 92/50/ETY ei kielletä tuomariston kokoonpanon muuttamista, kunhan kolmea välttämätöntä edellytystä noudatetaan: riippumattomuus, pätevyys ja nimettömyyden noudattaminen.

3. H. Hasquinin pätevyyden osalta todetaan, että 21. ja 22. huhtikuuta 1998 pidetyn toisen kierroksen tuomariston raportista ilmenee, ettei H. Hasquin antanut ääntä. Lisäksi todettakoon tuomariston jäsenten pätevyydestä, että direktiivin 92/50/ETY 13 artiklan 6 kohdassa täsmennetään seuraavasti: Jos suunnittelukilpailuun osallistujilta vaaditaan tiettyä ammatillista pätevyyttä, vähintään kolmasosalla tuomariston jäsenistä on oltava sama tai vastaava pätevyys.

4. Komissio odottaa parhaillaan Belgian viranomaisten vastausta täydentävään viralliseen ilmoitukseen. Siitä riippuen komissio päättää asiassa toteutettavista jatkotoimista.

(1) EYVL C 203 E, 18.7.2000.